O‘zbekiston Respublikasi Davlat bojxona qo‘mitasining idoraviy mansubligidagi maktabgacha ta’lim tashkiloti faoliyatini tugatish to‘g‘risida

“Maktabgacha ta’lim va tarbiya to‘g‘risida”gi O‘zbekiston Respublikasi Qonuniga muvofiq Vazirlar Mahkamasi qaror qiladi:
 1. O‘zbekiston Respublikasi Davlat bojxona qo‘mitasining idoraviy mansubligidagi Qashqadaryo viloyati Kitob tumanining “To‘pchoq” QFYdagi Jayraxona qishlog‘i hududida joylashgan 200 o‘rinli maktabgacha ta’lim tashkiloti (keyingi o‘rinlarda — maktabgacha ta’lim tashkiloti) idoraviy mansubligidan chiqarilsin.
 2. Qashqadaryo viloyati Kitob tumanining “To‘pchoq” QFYdagi, Jayraxona qishlog‘i hududida joylashgan O‘zbekiston Respublikasi Davlat bojxona qo‘mitasiga tegishli bo‘lgan maktabgacha ta’lim tashkilotining bino va inshootlari hamda moddiy-texnik bazasi (keyingi o‘rinlarda — obyekt) Maktabgacha ta’lim vazirligiga operativ boshqaruv huquqi bilan bepul berilsin.
 3. O‘zbekiston Respublikasi Davlat bojxona qo‘mitasi va Maktabgacha ta’lim vazirligi obyektni topshirish-qabul qilish ishlarini belgilangan tartibda amalga oshirsin.
 4. O‘zbekiston Respublikasi Maktabgacha ta’lim vazirligi obyektdan samarali va maqsadli foydalanilishi hamda uning negizida yosh avlodni har tomonlama kamol toptirish uchun zarur barcha qulaylik va shart-sharoitlarga ega maktabgacha ta’lim tashkilotining faoliyatini qonunchilik hujjatlarida belgilangan tartibda tashkil etsin.
 5. Vazirlar Mahkamasining “O‘zbekiston Respublikasi Davlat bojxona qo‘mitasining idoraviy mansubligidagi maktabgacha ta’lim tashkiloti faoliyatini tashkil etish chora-tadbirlari to‘g‘risida” 2021-yil 9-oktabrdagi 632-son qarori o‘z kuchini yo‘qotgan deb hisoblansin.
 6. Mazkur qarorning bajarilishini nazorat qilish O‘zbekiston Respublikasi maktabgacha ta’lim vaziri A.V. Shin va O‘zbekiston Respublikasi Davlat bojxona qo‘mitasi raisi A.Y. Mavlonov zimmasiga yuklansin.